收到個inbox係講求職者唔應該1st in就問人工,容許我喺度公開作答,目的唔係要批判,而係唔少人都有相同疑問,純粹分享睇法。
Client搵headhunt請人,會同我哋講明個position人工上限係幾多,不過求職者自己send CV出去apply嘅時候,唔知道對方公司肯畀咩價位係好正常,加上唔少人未必會填expected salary,又或者填negotiable,以致見工後先發現間公司根本出唔起價。
個人認為去interview開心見誠討論人工係好合理,不嬲唔鍾意壓價,我要20K,你話淨係出得起18K,根本冇傾落去嘅必要,呢個係誠意問題,而且係雙向,interviewer會睇求職者嘅誠意,求職者同樣需要睇公司嘅誠意。
我都聽過客人講:「人工只係一部分啫,仲要視乎公司嘅前景同埋發展吖嘛。」
唔係話前景同埋發展唔重要,只係對於打工仔而言,返工最主要目的係賺錢,衣食住行柴米油鹽樣樣都係錢,我都好有誠意買新鴻基啲樓,差少少首期你賣唔賣比我?
好多人計算interview嘅成本就係搭兩程車來回幾廿蚊,如果你待業的話,勉強嚟講都算係嘅,不過假設你有份工在身,要請假先可以見到工,成本就包括埋你一日人工,有2nd in就係兩日人工,即使係扣AL都係一個成本,AL都係錢。
求職,問人工待遇,係現實最基本,上到嚟見工都唔問,請問幾時問先恰當呢?係咪請咗一兩日假甚至resign完先問你人工就稱之為大體?
生我出嚟個老母有時都同我講錢啦!呢個社會得一種人係唔同你講錢,最鍾意講夢想、抱負、遠景,呢種人就係做傳銷班hihi,但只限於佢sell你入會嘅初期,之後佢唔止同你講錢,仲會呃你啲錢,真小人同埋偽君子,你揀邊樣?
所以請換個角度去睇一啲同你傾人工待遇嘅求職者,起碼證明咗一樣嘢,就係呢啲求職者係正常人,唔係傻hi。